สมเด็จพระวันรัต เจ้าอาวาสวัดบวรนิเวศราชวรวิหาร มรณภาพอย่างสงบ สิริอายุ 85 ปี 65 พรรษา
นายสิปป์บวร แก้วงาม ผู้อำนวยการสำนักงานพระพุทธศาสนาแห่งชาติ กล่าวว่า ได้รับแจ้งจากวัดบวรนิเวศวิหารว่า สมเด็จพระวันรัต เจ้าอาวาสวัดบวรนิเวศวิหาร กรรมการมหาเถรสมาคม มรณภาพอย่างสงบ เมื่อเวลา 14.22 น. ด้วยโรคมะเร็งต่อมน้ำเหลือง ที่โรงพยาบาลจุฬาลงกรณ์ สิริอายุ 85 ปี 65 พรรษา ท่ามกลางความโศกเศร้าของศิษยานุศิษย์ โดยวัดอยู่ระหว่างการประชุมหารือเพื่อเตรียมการด้านต่างๆ และจะแจ้งกำหนดการพิธีให้ทราบต่อไปสมเด็จพระวันรัต เป็นสมเด็จพระราชาคณะฝ่ายธรรมยุติกนิกาย ผู้ปฏิบัติหน้าที่เจ้าคณะใหญ่คณะธรรมยุต ดำรงตำแหน่งกรรมการมหาเถรสมาคม ประธานคณะสนองงานในสมเด็จพระสังฆราช เป็นเจ้าอาวาสวัดบวรนิเวศวิหาร และรักษาการแทนเจ้าอาวาสวัดมกุฏกษัตริยารามราชวรวิหาร นับเป็นพระเถรานุเถระที่ได้ปฏิบัติหน้าที่เนื่องในพระราชพิธีสำคัญของประเทศโดยเฉพาะการเป็นผู้แสดงพระธรรมเทศนาในการทรงบำเพ็ญพระราชกุศลในโอกาสสำคัญ เมื่อครั้งพระบาทสมเด็จพระเจ้าอยู่หัว ขณะดำรงพระราชอิสริยยศเป็นสมเด็จพระบรมโอรสาธิราชฯ สยามมกุฎราชกุมาร ในคราวผนวช เสด็จประทับ ณ วัดบวรนิเวศวิหารในปี 2521 ทรงพระกรุณาโปรดเกล้าฯ ให้เป็นผู้ถวายการสอนพระธรรมวินัย ทั้งยังสนองงานถวายสมเด็จพระสังฆราช เป็นผู้ตรวจสอบการคำนวณปฎิทินหลวง รวมถึงการปฏิบัติหน้าที่สำคัญยังประโยชน์ด้านพระพุทธศาสนานานัปการ